Jostakolaw in-nomina Il-kap tal-grupp Repubblikan fis-Senat Amerikan Mitch Mc-Connell għamilha ċara li din il-kamra mhix se taċċetta li fl-2016 titpoġġa n-nominazzjoni ta' mħallef ġdid għall-Qorti Suprema fuq l-aġenda. Id-deċiżjoni ta' McConnell kienet daqqa ta' ħarta għall-President Barack Obama hekk kif għandu bżonn l-appoġġ tal-maġġoranza Repubblikana biex in-nominazzjoni tiegħu tiġi approvata. Min-naħa l-oħra, ma kinitx sorpriża li r-Repubblikani adottaw din il-pożizzjoni għax huwa magħruf li huma jridu li jkun elett imħallef b'valuri konservattivi, ħaġa li hija improbabbli jekk jilqgħu n-nominazzjonijiet ta' Obama. Madankollu, din il-kwistjoni tista' tinfetaħ is-sena d-dieħla meta r-Repubblikani qegħdin jittamaw li jkollhom lil xi ħadd tal-partit tagħhom fil-White House. Appoġġ Importanti Il-kandidat presidenzjali Repubblikan Donald Trump din il-ġimgħa rċieva l-appoġġ tal-Gvernatur ta' New Jersey Chris Christie. Sa riċentement, in-nuqqas ta' appoġġ minn figuri politiċi prominenti kien l-uniku aspett nieqes mill-kampanja ta' Trump, li s'issa gawda minn popolarità kbira fost il-votanti. Madankollu, l-appoġġ ta' Christie huwa akkwist kbir għalih hekk kif il-Gvernatur ta' New Jersey huwa rrispettat kemm mir-Repubblikani kif ukoll minn ammont notevoli mill-elettorat Demokratiku. Din il-popolarità tista' tkun importanti ħafna għal Trump biex iżid l-appoġġ tiegħu fost il-votanti b'valuri ċentristi u xellugin, illi s'issa kienu mbuttati mill-ideat kapitalisti tal-biljunarju; ħaġa essenzjali jekk irid jegħleb l-isfida eventwali tal-kandidat presidenzjali Demokratiku. Referednum dwar il-kwoti Il-Prim Ministru Ungeriż Viktor Orban ħabbar li l-Gvern mmexxi minnu qiegħed iħejji pjan biex isir referendum dwar l-implimentazzjoni ta' kwoti obligatorji ta' aċċettazzjoni ta' immigranti li ġiet maqbula mill-Istati Membri tal-Unjoni ftit tax-xhur ilu. Orban kien irreżista din id-deċiżjoni mill-bidu nett u nhar il-Ħamis li għadda sostna li mhux aċċettabbli li ħaġa ta' din ix-xorta tkun imposta fuq l-istati kkonċernati mingħajr ma tiġi kkunsidrata l-opinjoni taċ-ċittadini tagħhom. Madankollu, il-Kummissjoni Ewropea poġġiet fid-dubju l-legalità ta' referendum dwar din il-kwistjoni, speċjalment meta dawn il-kwoti diġà qegħdin fis-seħħ. Għaldaqstant, il-Kummissjoni talbet spjegazzjoni aktar fid-dettall tal-għanijiet ta' din il-votazzjoni qabel ma tieħu pożizzjoni uffiċjali. Elezzjoni kontroversjali L-elezzjoni tal-President il-ġdid tal-Kosovo spiċċat kienet kwistjoni kontroversjali nhar il-Ġimgħa li għadda hekk kif il-kandidat ewlieni, Hashim Thaci, sab ma' wiċċu reżistenza kbira mid-deputati tal-Oppożizzjoni li saħansitra tefgħu gass tad-dmugħ matul is-seduti parlamentari biex ma jħallux il-votazzjoni ssir. Din it-tattika ħadmet fl-ewwel seduta li kellha tiġi interrotta minħabba dan l-aġir. Madankollu, aktar tard il-Ġimgħa stess Thaci rċieva l-voti li kellu bżonn biex jieħu l-kariga presidenzjali. L-elezzjoni tiegħu qiegħda tkun meqjusa bħala waħda kontroversjali hekk kif kien akkużat li ta wisq konċessjonijiet lill-minorità Serba tal-pajjiż, li bis-saħħa tiegħu qegħdin igawdu minn awtonomija politika notevoli f'xi reġjuni. Se jieħdu sehem Kelliem għall-Ministeru għad-Difiża Ċiniż ikkonferma li l-forzi navali ta' pajjiżu se jkunu qegħdin jipparteċipaw f'eżerċizzju militari flimkien mal-Istati Uniti magħruf bħala RIMPAC li se jsir fis-sajf li ġej fl-ibħra tal-Hawaii. Dan l-eżerċizzju, li se jsir kull sentejn, ġeneralment mhux biss ikun użat biex itejjeb il-kordinazzjoni bejn il-forzi navali ta' diversi pajjiżi, imma anke bħala turija tar-relazzjonijiet tajba ta' bejniethom. Madankollu, it-tensjonijiet diplomatiċi li qamu fl-aħħar snin bejn l-Istati Uniti u ċ-Ċina dwar it-talbiet territorjali fiż-żona Paċifika ta' din tal-aħħar indikat li eżerċizzji ta' koperazzjoni ta' din ix-xorta jafu jsiru rari fil-ġejjieni. L-istqarrija ta' din il-ġimgħa, però, tindika mod ieħor. Koalizzjoni tal-oppożizzjoni L-akbar żewġ partii tal-Oppożizzjoni Ġappuniża, id-Democratic Party of Japan u l-Japan Innovation Party, ħabbru li se jikkontestaw l-elezzjoni għas-Senat li se ssir f'Lulju li ġej bħala grupp wieħed. Dan qiegħed isir bit-tama li jiġi megħlub il-Liberal Democratic Party immexxi mill-Prim Ministru Shinzo Abe li fl-aħħar elezzjonijiet irnexxielu jpoġġi lilu nniffsu f'pożizzjoni b'saħħitha. Madankollu, skont stħarriġ li sar riċentement, jidher li żviluppi negattivi li seħħew tul din il-leġiżlatura naqqsu mhux ħażin il-fiduċja tal-poplu f'Abe. Fost dawn kien hemm skandli fi ħdan il-partit tiegħu, flimkien ma' tkabbir ekonomiku li kien diżappuntanti. Għaldaqstant, front magħqud tal-Oppożizzjoni jista' jkollu ċans tajjeb li jipperikola l-maġġoranza ta' Abe.